b'\n_START_ARTICLE_\n\xc5\xbdygai\xc4\x8di\xc5\xb3 gimnazija\n_START_SECTION_\nIstorija\n_START_PARAGRAPH_\n\xc5\xbdygai\xc4\x8di\xc5\xb3 pradin\xc4\x97 mokykla \xc4\xafkurta 1907-1908 m. Ji savo pastato netur\xc4\x97jo. Patalpos buvo nuomojamos pas priva\xc4\x8dius asmenis: Antan\xc4\x85 Jucik\xc4\x85, Jon\xc4\x85 Gen\xc4\xaf, Juli\xc5\xb3 Olberk\xc4\xaf, Pran\xc4\x85 Ge\xc4\x8d\xc4\x85. Caro laikais mokiniai buvo mokomi rusi\xc5\xa1kai, o vokie\xc4\x8di\xc5\xb3 okupacijos metais \xe2\x80\x93 voki\xc5\xa1kai._NEWLINE_Nepriklausomos Lietuvos laikotarpiu mokykla irgi savo patalp\xc5\xb3 netur\xc4\x97jo ir nuomojo pas priva\xc4\x8dius asmenis. \xc5\xbdygai\xc4\x8diuose veik\xc4\x97 vieno komplekto pradin\xc4\x97. Apie 1928-1929 m. \xc4\x8dia su visais keturiais skyriais dirbo mokytoja Majut\xc4\x97, v\xc4\x97liau atkeltas naujas mokyklos ved\xc4\x97jas Klemensas Baublys ir mokytoja Ona Baublien\xc4\x97, Vincas Ge\xc4\x8das. Ketvirtojo de\xc5\xa1imtme\xc4\x8dio pabaigoje \xc5\xbdygai\xc4\x8diuose veik\xc4\x97 \xc5\xa1e\xc5\xa1i skyriai, dirbo nauji mokytojai: Danut\xc4\x97 D\xc5\xabdait\xc4\x97, Stefa Vataityt\xc4\x97, Petras Jankantas ir kiti. 1935-1936 m. mokytojui K. Baubliui vadovaujant \xc5\xbdygai\xc4\x8diuose pastatyta mokykla, jos pirmame auk\xc5\xa1te buvo klas\xc4\x97s, antrame \xe2\x80\x93 mokytoj\xc5\xb3 butai. Nust\xc5\xabmus pertvar\xc4\x85, dvi gretimos klas\xc4\x97s tapdavo erdvia sale. \xc4\xaevairiomis progomis ten b\xc5\xabdavo vaidinama, dainuojama, \xc5\xa1okama, deklamuojama._NEWLINE_II pasaulinio karo metais mokykla buvo paversta gr\xc5\xabd\xc5\xb3 sand\xc4\x97liu, o kai vokie\xc4\x8di\xc5\xb3 armija 1944 m. spalio m\xc4\x97nes\xc4\xaf trauk\xc4\x97si i\xc5\xa1 \xc5\xbdygai\xc4\x8di\xc5\xb3, sudeginta. Mokykla, netekusi savo pastato, v\xc4\x97l tur\xc4\x97jo nuomotis patalpas pas priva\xc4\x8dius asmenis. Gaisro metu ji prarado ne tik savo materialin\xc4\x99 baz\xc4\x99, bet buvo sunaikintos ir vaizdin\xc4\x97s priemon\xc4\x97s bei dokumentai. 1945 m. mokykla prad\xc4\x97jo atkuriam\xc4\x85j\xc4\xaf darb\xc4\x85._NEWLINE_Nuo 1959/1960 mokslo met\xc5\xb3 \xc5\xbdygai\xc4\x8di\xc5\xb3 septynmet\xc4\x97 mokykla pertvarkyta \xc4\xaf vidurin\xc4\x99 mokykl\xc4\x85. Mokykloje dirbo 18 mokytoj\xc5\xb3, mok\xc4\x97si 257 mokiniai. Veik\xc4\x97 choro, sporto, jaun\xc5\xb3j\xc5\xb3 technik\xc5\xb3 b\xc5\xabreliai. 1964 m. \xc5\xbdygai\xc4\x8di\xc5\xb3 vidurin\xc4\x97 mokykla i\xc5\xa1leido pirm\xc4\x85j\xc4\x85 abiturient\xc5\xb3 laid\xc4\x85. Vienuoliktosios klas\xc4\x97s baigimo pa\xc5\xbeym\xc4\x97jimus \xc4\xafsigijo 18 abiturient\xc5\xb3. Direktoriui Algirdui Raudomanskiui mirus, nuo 1971 m. mokyklai vadovavo Aldona \xc5\xbd\xc4\x85sytien\xc4\x97, jai i\xc5\xa1vykus i\xc5\xa1 \xc5\xbdygai\xc4\x8di\xc5\xb3, mokyklos direktoriumi tapo Vincentas Luko\xc5\xa1ius. Jo r\xc5\xabpes\xc4\x8diu pastatyti dabartiniai mokyklos korpusai, mokini\xc5\xb3 bendrabutis, mokytoj\xc5\xb3 daugiabutis, prad\xc4\x97tas rengti stadionas, \xc4\xafrengta \xc5\xa1audykla. 1991-1995 m. perstatytas mokyklos stogas, sutvirtinta fasadin\xc4\x97 siena, \xc4\xafrengta akt\xc5\xb3 sal\xc4\x97, kuri kartu su mokyklos foj\xc4\x97 buvo papuo\xc5\xa1ta med\xc5\xbeio apdaila. Nuo 2001 m. mokyklai vadovauja Daiva Gabietait\xc4\x97. Jos iniciatyva mokykla s\xc4\x97kmingai pasiruo\xc5\xa1\xc4\x97 akreditacijai ir tapo gimnazija. Iki 2005 m. mokykl\xc4\x85 baig\xc4\x97 42 abiturient\xc5\xb3 laidos._NEWLINE_2005-2006 m. m. mokykla akredituota, o nuo 2006 m. bir\xc5\xbeelio 20 d. tapo gimnazija. 2006 m. i\xc5\xa1leista pirmoji gimnazist\xc5\xb3 laida.'